Capitulum generale anno Domini millesimo quadringentesimo trigesimo quarto. ORATIONES 1.  Pro sanctissimo… *etc. ut un anno* 1431. 2.  Pro serenissimo… *etc. ut in anno* 1424. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. [DIFFINITIO] GENERALIS 6.  Cum Ordo noster… *etc. ut in anno* 1411, n° 7. [DIFFINITIONES SPECIALES] 7.  Ad instantem supplicationem abbatis Sancti Benedicti in Menterna, qui Capitulo generali fecit exponi, quod per insolentias et scandalosas dissolutiones scolarium Ordinis in studio Coloniensi residentium, fama Ordinis apud omnes status tam ecclesiasticos quam saeculares nimis, proh dolor ! denigratur, praesens generale Capitulum statuit, ordinat et diffinit quod de cetero donec in eodem studio erit collegium Ordinis debite ordinatum, nulli abbates vel monachi occasione scolaritatis in dicto studio, subexcommunicationis latae sententiae poena, praesumant residere. Omnibus et singulis abbatibus provinciae Coloniensis, sub poenis in statutis promulgatis praecipitur, quatinus suos scolares, iuxta papalia et nostri Ordinis statuta ad studium Parisiense mittant, et praecipue praefato abbati de Sancto Benedicto ac etiam de Campo, ut aliis praebeant exemplum et formam debitum suum exsequendo idem Capitulum sub praedictis excommunicationis latae sententiae poenis praecipit et mandat, quatinus infra festum Paschae proxime futurum, unum scolarem cum debitis provisionibus ad studium Parisiense vel Heydelbergense mittere non omittant. 8.  Ad requestam domini Pontigniaci generale Capitulum committit districtius iniungendo abbatibus de Prulliaco, de Ioyaco, de Fonte Ioannis, et de Eschalleis, et eorum cuilibet in solidum, quatinus omnes et singulas nostri Ordinis Cisterciensis sexus utriusque personas, quas repererint legitime teneri eidem domino Pontigniaci et suo monasterio in quibuscumque pecuniarum summis et rebus aliis, ad satisfaciendum eisdem per censuras Ordinis, auctoritate dicti Capituli et in ipsius plenaria potestate, viriliter coerceant et debite compellant, invocato ad hoc, si opus fuerit, auxilio iudicum ecclesiasticorum et etiam brachii saecularis. 9.  Ad idem committitur abbatibus de Maceriis et de Buxeria, pro domini Firmitatis et eius monasterio. 10.  Omnes Ordinis abbates qui Capitulo generali praesenti propter guerrarum turbines minime interfuerunt, idem Capitulum hac vice habet favorabiliter excusatos. 11.  Omnes diffinitiones factas in Capitulo generali anni praeteriti, idem Capitulum laudat, confirmat, ratificat pariter et approbat. 12.  Causam abbatis de Escureyo remittit praesens generale Capitulum domino Cisterciensi per dominum Claraevallensem per amplius informaturo, eo quod nihil de suo processu alias facto repertum est. 13.  Quaestionem nuper ortam inter dominum abbatem de Balerna et magistrum Petrum Marescalli eius professum, praesens generale Capitulum remittit terminandam dictis abbatibus Cisterciensi et Claraevallis, et eorum cuilibet per se et in solidum. 14.  Eidem domino Cisterciensi praesens generale Capitulum remittit causas abbatum et monasteriorum de Chezeriaco et de Lococrescenti diffiniendas atque penitus decidendas. 15.  Excusationes dominorum abbatum de Bella valle, de Aceyo, de Clarofonte, de Fonteneto, de Caroloco, de Bello prato, de Villerio, de Dulci valle, de Bello loco Lingonensi, de Bullione et de Gratia Dei, praesens generale Capitulum admittit, eosque multis et rationabilibus causis hac vice habet favorabiliter excusatos a via praesentis Capituli generalis. 16.  Compellatur abbas de Escureyo sub poena excommunicationis latae sententiae, et eius conventus sub poena suspensionis a divinis, quatinus infra 30 dies a notificatione diffinitionis praesentis, redimant crucem argenteam deauratam, quam frater Ioannes Martiant impignoravit cum calice et thuribulo argenteis ; detineaturque praefatus frater Ioannes in carceribus usque ad proximum festum Omnium Sanctorum ; demum emittatur ad aliquod remotum monasterium inde non reversurus absque generalis Capituli licentia speciali. 17.  Attentis gravitate et senio abbatis Sancti Bernardi in Frisia, praesens generale Capitulum eidem favorabiliter annuit et indulget, quod quamdiu vixerit maneat absolutus a via generalis Capituli, quem ex nunc hac vice pro excusato recipit, dummodo per idoneum nuntium de biennio in biennium praelibato generali Capitulo suas fideliter mittat contributiones. 18.  Cum ad notitiam generalis Capituli pervenerit quod abbas de Populeto occupet seu occupare nitatur iniuste et indebite certos redditus pertinentes monasterio de Sanctis Crucibus in civitate Ilerdensi, ipsum Capitulum *committit* abbatibus de Benifassano et de Verola, quod se super hoc informent et auditis partibus ministrent eisdem iustitiam, in plenaria Ordinis potestate. 19.  Contributionis quotam monasterio Albaeripae pro annis moderno et immediate sequenti impositam vel imponendam, praesens generale Capitulum, attenta bonorum dicti monasterii tenuitate, moderatur ad medietatem et reducit. 20.  Ad idem pro monasterio de Vallibus in Ornesio. 21.  Ad petitionem abbatis Albaeripae, cum fratre Pariseto de Lingonis, monacho et sacerdote sui monasterii, misericorditer, dispensatur ut non obstante apostasia quam semel per tres aut quatuor menses apostatando per saeculum, habitu regulari dimisso, noscitur incurrisse, super quo iniunctam sibi poenitentiam humiliter peregit, ad omnes dicti Ordinis actus legitimos, inclusa etiam abbatiali dignitate, promoveri valeat et admitti. 22.  Abbatibus de Novali Sanctae Mariae et de Lapide Michaelis per generale Capitulum committitur visitatio, provisio et gubernatio monasterii monialium Sanctae Catharinae in Ysenato, Maguntinae dioecesis, et quod a dicto monasterio expellant quemdam sacerdotem saecularem, qui se dicit praepositum illius monasterii, quodque restituant abbatissam, si iniuste fuerit deposita, in plenaria Ordinis potestate. 23.  Abbati de Maceriis, s. th. pr., sub gravissimis poenis praecipit Capitulum generale, quia a pluribus annis citra monasterium de Sturzelbrunne sibi immediate subiectum minime fuerit visitatum, quatinus ipsum monasterium quantocius fieri poterit, per se vel per alium visitet aut visitari faciat. 24.  Praecipitur abbatibus de Valkenrede et de Valkenrode per generale Capitulum, quatinus privent abbatem seniorem de Amelungsborne a pensione quam recipit annuatim in praefato monasterio de Amelungsborne, in plenaria Ordinis potestate. 25.  Praecipitur domino de Claravalle, s. th. pr., quatinus monasteria in Dania et Suevia sibi subdita per se vel per alium quantocius fieri poterit, visitet aut visitari faciat. 26.  Quia quidam frater Balthazar, olim abbas in Czenna, est rebellis et inobediens Ordini, ac etiam per dominum Morimundi, s. th. pr., propter sua demerita excommunicatus extitit, Capitulum generale ipsum excommunicatum denuntiat, et ab omnibus personis praecipit evitari, seu cum eodem quoquomodo conversari. 27.  Ad instantiam inclitorum principum dominorum comitum de Wirtemberg conceditur per generale Capitulum, quatinus monasterium monialium Vallis Sanctae Mariae, alias Frauwenzimmer cognominatum, transmutetur ad monasterium de Quilbach, alias Ordinis sancti Benedicti, nunc autem Ordini nostro per eosdem principes emptum ac eidem incorporatum, quodque ibidem moniales praedicti loci collocentur sub eisdem observantiis sub quibus nunc in praedicto monasterio vivunt ; ita tamen quod in ipso monasterio deputetur aliquis sacerdos de Ordine divina ibidem celebraturus. Conceditur insuper, quod praefati principes aliqua bona mobilia extra sua dominia constituta commutare et permutare, alienare vel vendere, ac in alia bona praefato monasterio magis utilia permutare valeant. Super quibus omnibus dantur inspectores domini abbates de Salem et de Fonte regis. 28.  Ad supplicationem abbatis de Bona requie, attenta sui corporis invaletudine, et quod iam ultra quinquaginta annos rexit laudabiliter suum monasterium, Capitulum generale licentiam sibi confert in manus sui patris abbatis ipsum monasterium suum resignare. 29.  Generale Capitulum diffinit quod ad videndum processum abbatum de Grandisilva et de Fonte frigido dentur deputati, dominus videlicet de Claravalle, abbates de Maceriis, de Valle Nostrae Dominae, s. th. pr., ac de Caritate, qui visis et auditis partibus, referant ad ipsum Capitulum id quod repererint in dicto processu. Et quod interim ipsi de Grandisilva et de Fonte frigido inter se nihil innovent, aut alter alterum quovis modo vituperet. 30.  Quoad citationem factam contra fratrem Ioannem de Lanis, ad instantiam abbatis de Caduino, committitur per generale Capitulum domino de Firmitate, et abbati de Balerna, s. th. pr., ac de Mulbruno, quatinus audiant ipsas partes contendentes, et referant ad ipsum Capitulum. 31.  Processus de Laude et de Biloka anno praeterito in Capitulo generali ventilatus, committitur domino de Morimundo, s. th. pr., et abbati de Caritate, ad audiendum et referendum ad praesens Capitulum. 32.  Praecipitur abbati de Fonte frigido per generale Capitulum, quod compellat abbatem de Populeto sub censuris Ordinis ad mittendum duos scolares ad studium Parisiense infra festum sancti Remigii proximo futurum cum debitis provisionibus, et si, quod absit, neglexerit, compellat eum ad solvendum expensas quas ipsi scolares fecissent, in dicto studio per annum stando. Cum hoc etiam moneatur idem de Populeto ad tradendum praefato de Fonte frigido certa privilegia, quae habet contra privilegia Ordinis communia, praesentanda postmodum generali Capitulo ; quod si non fecerit, citetur ad ipsum Capitulum visurus et auditurus, quid per praefatum Capitulum contra ipsum concludetur. 33.  Mandatur per Capitulum generale abbati de Ponte Oltrani, ut abbates de Moroliis, de Castellariis, de Gratia Dei in Britannia, de Fontemorum, de Sancto Albino, de Ré et de Pratea, et quemlibet ipsorum compellat ad mittendum scolares ad studium Parisiense cum debitis provisionibus hinc ad festum sancti Remigii proximum sub censuris Ordinis et poena solutionis expensarum in duplo, quas ipsi scolares fecissent in ipso studio per annum stando, citetque praefatum abbatem de Sancto Albino ad proximum generale Capitulum. 34.  Venditiones certi molendini et quarumdam decimarum per abbatem de Populeto novissime factas Capitulum generale revocat et annullat. 35.  Generale Capitulum cum fratre Nicolao de Cireyovilla, monacho de Theoloco, dispensat benigniter, ut non *obstante* quod apostatavit per undecim annos vel circiter, habitu regulari neglecto, per saeculum vagabundus, ad omnes legitimos actus Ordinisque dignitates, quia tamen poenitentiam iniunctam sibi super hoc humiliter peregit, hiis non obstantibus, promoveatur et restituatur, abbatiali dignitate seclusa. 36.  Capitulum generale committit domino Morimundi et de Berola ac cuilibet eorum in solidum, quatinus se informent de sententia lata per abbatem de Populeto contra fratrem Berengarium Vich pro abbate Vallis dignae se gerentem, ipso tamen audito, et ipsam confirmet aut infirment secundum quod repererint fiendum. 37.  Domino Pontigniaci per generale Capitulum committitur, ut renuntiationem fratris Ioannis Deucre, novissimi abbatis monasterii Fontis Ioannis, in manus patris eiusdem monasterii factam et provisionem de persona fratris Ioannis Clarini pro nunc abbatis eiusdem monasterii factam et concessam ratificet, approbet et confirmet, in plenaria Ordinis potestate. 38.  Abbatibus de Grandisilva et de Fonte frigido et eorum cuilibet praecipit generale Capitulum, quatinus de Sanctis Crucibus, de Populeto, de Valle digna, de Sancta Fide, de Petra, de Sancto Bernardo, et alios in illis partibus abbates compellant per censuram Ordinis omnimodam ad portandum scapulare nigrum, ceteris nostri Ordinis se conformando in habitu monachis. 39.  Committitur domino de Morimundo reformatio omnium et singulorum monasteriorum et personarum Ordinis utriusque sexus per totam nationem Hispanicam et per nonnullas dioeceses postmodum declaratas, continuando etiam commissiones alio anno sibi commissas. 40.  Inhibetur omnibus et singulis abbatibus et personis Ordinis sub poena excommunicationis, ne de cetero quemdam fratrem Henricum Hervei recipiant, seu in monasteriis et locis Ordinis vel alibi secum quovis modo conversetur. 41.  Electionem, installationem, confirmationem et translationem die prima mensis ianuarii anno Domini 14… de persona fratris Francisci Rois nuper abbatis monasterii de Lareal [de Regali] nostri Cisterciensis Ordinis, in abbatem monasterii Sancti Bernardi extra muros Valentinos eiusdem Ordinis canonice factas et celebratas, ut in decreto cui nostra praesens diffinitio annectitur, plenius continetur, praesens generale Capitulum ratificat, approbat et confirmat. 42.  Electionem, installationem et confirmationem die vigesima sexta mensis aprilis anno Domini 14… de persona fratris Ioannis Lemego, in abbatem de Campo Sanctae Mariae… *etc. ut supra*. 43.  Praecipitur abbati de Prulliaco, patri visitatori monasterii de Valle lucenti, quatinus castiget et corrigat iuxta Ordinis statuta fratrem Petrum Bellemonstre, monachum praefati monasterii, pro eo quod certas iniurias intulit domino Pontigniaci. 44.  Confirmantur per hoc generale Capitulum omnes diffinitiones anno praeterito in Capitulo generali editae, praeterquam illam quae concernit processum abbatum de Grandisilva et de Fonte frigido quoad poenas in eumdem de Grandisilva inflictas in eadem contentas. 45.  Supplicationem per dominum de Firmitate praesenti Capitulo factam per quam supplicavit, quatinus homines commorantes in villa Sancti Ambrosii, qui sunt servilis conditionis, monasterio de Firmitate, efficerentur liberi et *affranchisarentur* ipsum Capitulum non admittit, sed omnino reiicit. 46.  Praecipit Capitulum generale fratri Ioanni de Crepicordio, quatinus domum pertinentem monasterio de Vaucellis, sitam in oppido de Crepicordio, in qua consueverunt bona monasterii praedicti reponi, dum tamen altera sibi assignetur infra dictum oppidum, eidem monasterio restituat, reddatque computationes suae administrationis, et debita declaret pro tempore quo abbatizavit. Si vero secus fecerit, de pensione sibi per suum patrem abbatem facta nihil recipiat. Committitur abbati de Boheriis, quatinus praesentem diffinitionem eidem fratri Ioanni intimet et ostendat. 47.  Committitur abbati de Grandisilva, s. th. pr., quatinus compellat sub censuris Ordinis ad mittendum scolares ad studium Tolosanum abbates videlicet de Bolbona, duos ; de Gummerer [Gimundo] unum ; de Bardonis, unum, hinc ad festum sancti Remigii proximum, cum debitis provisionibus. 48.  Citentur per abbatem de Fonte frigido ad futurum generale Capitulum abbates de Populeto, de Sanctis Crucibus, de Valle digna,… ad respondendum ad omnia et singula quae eis obiicientur per promotorem causarum praefati Capituli. 49.  Committitur domino de Pontigniaco in plenaria Ordinis potestate, quatinus fratrem Iacobum de Lanis mittat ad aliquod monasterium Ordinis causa commorandi, usque ad futurum generale Capitulum, in quo possit vivere religiose et honeste. 50.  Iniungitur per praesens generale Capitulum domino de Firmitate, s. th. pr., patri visitatori monasterii de Maceriis, ut abbati praefati monasterii, s. th. pr., sub censuris Ordinis inhibeat, ne aliquibus ecclesiasticis aut saecularibus personis grossa ligna nemorum eiusdem monasterii ad construendum torcularia vendat aut concedere praesumat. 51.  Praecipit Capitulum generale abbati de Dunis sub censuris Ordinis ut mittat fratrem Gerardum… religiosum praefati monasterii ad collegium Sancti Bernardi Parisius, cum debitis provisionibus, infra festum sancti Remigii proximum, illuc studeat ac in moribus et scientia proficiat. Quia vero ipsum Capitulum eumdem fratrem Gerardum sic habet propter sua merita recommissum, quod vult eum in praedicto studio retinere, de cetero in eodem studio ipsum retinet, in plenaria Ordinis potestate. 52.  Electionem, installationem et confirmationem die vigesima tertia mensis martii anno Domini 1430 de persona fratris Iacobi de Meldis, in abbatem monasterii Longipontis nostri Cisterciensis Ordinis canonice factas et celebratas, ut in decreto, cui nostra praesens diffinitio annectitur plenius continetur, praesens generale Capitulum ratificat, approbat et confirmat. 53.  Ad supplicationem domini de Claravalle, s. th. pr., petentis quod monasterium monialium de Lizinis convertatur in monasterium monachorum, quodque frater Thomas de Rothomago monachus Claraevallis efficiatur abbas praefati monasterii de Lizinis, Capitulum generale vult quod si possit ibidem esse conventus monachorum, confirmetur provisio facta de persona eiusdem fratris Thomae. 54.  Appunctamentum inter abbatem et conventum monasterii de Laude ac abbatissam et conventum monasterii monialium de Biloka factum, committitur, domino Cistercii confirmandum in plenaria Ordinis potestate. 55.  Electionem, installationem et confirmationem diebus vigesima mensis ianuarii et vigesima tertia mensis martii anno Domini 1433 de persona fratris Guillelmi Guerini in abbatem monasterii Vallis lucentis, nostri Ordinis Cisterciensis, canonice factas et celebratas, ut in decreto… *etc. ut supra, n° 52*. 56.  Electionem, installationem et confirmationem sexto kalendas ianuarii anno Domini 1433 de persona fratris Ioannis de Hirsberg, in abbatem monasterii de Cella Sanctae Mariae… *etc. ut supra*. 57.  Electionem, installationem et confirmationem die undecima mensis februarii anno Domini 1434 de persona fratris Vincentii in abbatem monasterii de Aurora… *etc. ut supra*. 58.  Electionem, installationem et confirmationem die tertia mensis ianuarii anno Domini 1433 de persona fratris Petri de Sancto Secano in abbatem monasterii de Quinciaco… *etc. ut supra*. 59.  Fratres Ioannes Boëri et Iacobus de Lanis contendentes super abbatiatu monasterii de Caduino occasione processus agitati inter ipsos, ratione contentionis praedicti abbatiatus, submiserunt se Ordini, et quod coram alio iudice non litigabunt occasione praedicta quam coram deputatis ipsius Ordinis, ad quae audienda et postmodum ad proximum generale Capitulum referenda sunt deputati dominus de Firmitate et abbas de Maceriis, s. th. pr. 60.  Committitur domino de Morimundo, s. th. pr., quod cum transierit per partes Arragoniae, informet se, si abbas de Vallebona fuerit iuste aut iniuste per abbatem Fontis frigidi depositus. Si vero iuste remaneat depositus ; sin autem restituatur per praefatum dominum ad monasterium antedictum, auctoritate generalis Capituli. 61.  Processibus quos abbates de Grandisilva et de Fonte frigido inter se habebant coram dominis Diffinitoribus omnino renuntiaverunt iidem abbates ac remanserunt concordes et pacifici ; idcirco praesens generale Capitulum hanc concordiam ratificat et approbat, inhibendo eisdem et cuilibet ipsorum sub censuris Ordinis ne ipsi de cetero super praemissis aut ex eisdem quovismodo dependentibus molestare, iniuriare vel inquietare alterutrum praesumant. 62.  Abbatibus de Walkenrede et de Walkenrode per generale Capitulum committitur, ut si iurisdictionem et alia pertinentia monasterio de Heyna in villa de Waldenstorf expediens fuerit secundum statuta Ordinis vendere, cambire et alienare, et in alios bonos usus seu bonorum magis utilium emptionem commutare, facultatem et licentiam concedant, in plenaria Ordinis potestate. 63.  Abbas monasterii de Heyna, propter nimiam sui monasterii paupertatem, a via generalis Capituli usque ad quinquennium per generale Capitulum supportatur. 64.  Pensionem seniori abbati monasterii de Heyna alias assignatam, tamquam excessivam praesens generale Capitulum ad summam decem florenorum reducit, eidem seniori sub poena excommunicationis latae sententiae inhibendo, ne idem senior maiorem summam ab ipso abbate de Heyna amodo exigere praesumat. Eidem abbati de Heyna committens idem Capitulum, ut omnes et singulos Ordinis apostatas circa suum monasterium evagantes excommunicare, incarcerare et punire possit, invocando etiam, si opus fuerit, auxilio brachii saecularis. 65.  Generale Capitulum plenissime informatum, quod in monasteriis de Sanctis Crucibus, de Populeto, de Valle digna, de Sancta Fide, de Petra et aliis plurimis in dominio illustrissimi regis Arragoniae constitutis, abbates, monachi et conversi, contra morem et statuta Ordinis, albis utantur scapularibus, eisdem abbatibus, monachis et conversis, sub excommunicationis latae sententiae poena praecipit et mandat idem generale Capitulum, quatinus infra festum Omnium Sanctorum proxime futurum, dimissis eisdem scapularibus albis, nigra deferant, decernens ex nunc pro tunc et ex tunc pro nunc, excommunicatas omnes et singulas Ordinis personas, quae in praemissis per se vel per alium, directe vel indirecte, praestabunt impedimentum, mandando de Grandisilva et de Fonte frigido abbatibus et eorum cuilibet in solidum, quatinus praesentem diffinitionem praefatis abbatibus intiment et significent, et ad observandum viriliter compellant, in plenaria Ordinis potestate. 